REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/182-18

18. jul 2018. godine

B e o g r a d

ZAPISNIK

SA 52. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. JULA 2018. GODINE

Sednica je počela u 14,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Branimir Jovanović, Dušica Stojković, Katarina Rakić, Veroljub Matić, Marko Zeljug i Momo Čolaković.

Sednici su prisustvovali i zamenici članova Odbora: Stefana Miladinović, zamenik Đorđa Milićevića i Milorad Mirčić, zamenik Vojislava Šešelja.

Sednici nisu prisustvovali članovi Odbora: Đorđe Milićević, Vojislav Šešelj, Nemanja Šarović, Branka Stamenković, Goran Ćirić, Petar Petrović, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine zbog potrebe da Odbor pokrene proceduru popune upražnjenog poslaničkog mesta zbog podnete ostavke.

 Na predlog predsednika, Odbor je većinom glasova utvrdio sledeći

 D n e v n i r e d:

 - usvajanje zapisnika sa 51. sednice Odbora -

1. Razmatranje ostavke koju je na funkciju narodnog poslanika podneo Meho Omerović (01 broj 118-2522/18 od 17. jula 2018. godine);
2. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je, većinom glasova, bez primedaba, usvojio zapisnik sa 51. sednice Odbora.

**Prva tačka dnevnog reda**: Razmatranje ostavke koju je na funkciju narodnog poslanika podneo Meho Omerović (01 broj 118-2522/18 od 17. jula 2018. godine)

Predsednik Odbora je upoznao članove i zamenike članova Odbora da je ostavka koju je podneo Meho Omerović, u skladu sa Zakonom o izboru narodnih poslanika i Poslovnikom, overena kod nadležnog organa i u zakonskom roku predata na pisarnicu Narodne skupštine, kao i da je Služba Odbora imenovanog, u skladu sa članom 198. stav 2. Poslovnika, pozvala da prisustvuje sednici.

U diskusiji je učestvovao Miroljub Mirčić, zamenik odsutnog člana Odbora, koji je istakao da ostavka Meha Omerovića nije moralni već čin iznuđen usled pritisaka u Parlamentu ali i u javnosti zbog skandala koji se desio na međunarodnom aerodoromu, i ukazao na neophodnost i dužnost očuvanja ugleda koji pripada Parlamentu. Podvukao je da se nada da će ovaj primer uticati na pojedine poslanike ovog saziva, koji su na poslednjim parlamentarnim izborima učestvovali na određenim izbornim listama kao predstavnici određenih političkih partija, a koji su, nakon ulaska u Parlament, koristeći nelogičnost tumačenja Ustavne odredbe da mandat pripada poslaniku, prisvojili poslaničke mandate,i tako prisvojene ih preneli ili u drugu poslaničku grupu ili u novu poslaničku grupu koju su formirali, čime su, po njegovom mišljenju, načinili najteže krivično delo u Parlamentu. Ističe da se takvim postupanjima remeti izborna volja građana koji su svoje poverenje poverili određenim političkim partijama, a čak se u sumnju dovodi legitimitet odluka Parlamenta u čijem donošenju su učestvovala lica koja manipulišu poslaničkim mandatima.

 Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Meha Omerovića, izabranog sa Izborne liste ALEKSANDAR VUČIĆ – SRBIJA POBEĐUJE, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Utvrđivanje spiska nalepnica za parkiranje A-I i A-II

Predsednik Odbora je informisao članove i zamenike članova Odbora da je određen broj narodnih poslanika i lica zaposlenih u Službi, u skladu sa Odlukom o korišćenju prostora za parkiranje vozila oko zgrade Narodne skupštine, podnelo Odboru zahtev za izdavanje nalepnica za parkiranje A-I i A-II.

Diskusije nije bilo.

Na predlog predsednika, Odbor je jednoglasno utvrdio Spisak nalepnica za parkiranje A-I i A-II.

\* \* \*

Sednica je završena u 14,10 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR

 PREDSEDNIK

Svetlana Dedić dr Aleksandar Martinović